[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 22.2.2008 г.

COM(2008) 101 окончателен

2008/0041 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И СЪВЕТА

[…]

за изменение на Регламент (ЕО) № 562/2006 по отношение на използването на Визовата информационна система (ВИС) съгласно Кодекса на шенгенските граници

(представена от Комисията)

Обяснителен меморандум

1. Контекст на предложението

- Основания и цели на предложението

Настоящото предложение се отнася до изискваните изменения на Кодекса на шенгенските граници с цел осигуряване на ефективно използване на Визовата информационна система на външните граници. Целта на това предложение е да установи общи правила по задължението за използване на (ВИС) по външните граници и по този начин допълнително да развие интегрираното управление на границите на Европейския съюз.

- Общ контекст

С цел определяне на условията, критериите и подробните правила за проверки на външните гранични пунктове и наблюдението на външните граници, на 15 март 2006 г. бе приет Кодекс на Общността за режима на движение на лица през границите (Кодекс на шенгенските граници). В съответствие с член 7, параграф 3 от Кодекса на шенгенските граници всички граждани на трети страни подлежат на щателни проверки на външните граници.

Европейският парламент и Съвета приеха Регламент (ЕО) № xx/2008 oт ….. относно Визовата информационна система (ВИС) и обмена на данни между държавите-членки за визите за кратък престой (Регламент за ВИС)[1]. Комисията представи за обсъждане предложение за регламент на Европейския парламент и на Съвета за изменение на Общите указания за работа на консулските служби относно визите за дипломатически мисии и консулски служби, във връзка с въвеждането на биометрични данни, включително и разпоредби за организиране на приемането и обработването на заявления за визи[2].

Регламентът за ВИС определя целите, функционалните характеристики и отговорностите за ВИС, докато промяната на Общите указания за работа на консулските служби ще предостави на държавите-членки нормативна уредба за задължителното събиране на биометрични показатели от подателите на заявления за визи и също ще установи възможността за сътрудничество между държавите-членки, например чрез създаване на общи центрове за приемане на заявления за визи.

В рамките на общата цел на ВИС за подобряване на прилагането на общата визова политика, една от задачите на ВИС е улесняване на проверките на външните гранични пунктове, включително борбата срещу измамите.

В съответствие с член 18 от Регламента за ВИС граничната охрана има достъп за търсене във ВИС с цел проверка чрез използване на номера на виза стикера в комбинация с пръстови отпечатъци на притежателя на визата. Търсенето с използване единствено на номера на виза стикера може да се осъществява за максимален период от три години след въвеждането в действие. Тригодишният период може да бъде по-кратък при въздушните граници.

Използването на ВИС е от основно значение за ефективността на граничните проверки на външните граници. Единствено проверката на биометричните данни може със сигурност да потвърди, че лицето, което желае да влезе в шенгенското пространство е същото, на което е издадена визата. Следователно за всеки притежател на виза граничната охрана следва да извършва систематична проверка във ВИС, включваща сверяване на биометричните данни.

При все това Регламентът за ВИС не включва и не може да включва разпоредби за задължително използване на ВИС на външните граници. По този начин задачата на настоящото предложение е да допълни Регламента за ВИС чрез установяване на общи правила за тази цел, посредством промяна на Кодекса на шенгенските граници за ефективно и хармонизирано използване на ВИС на външните граници. Без общ режим граничните пропускателни пунктове, където ВИС не се прилага системно, могат да бъдат използвани от незаконни имигранти и престъпници.

Системната проверка във ВИС на външните граници е предпоставка за по-голяма гъвкавост при приемане на заявлението за издаване на виза: гореспоменатото предложение на Комисията за изменение на Общите указания за работа на консулските служби предвижда, в случаите на неколкократни заявления за виза в рамките на 48 месеца, биометричните данни да се използват наново и да се копират от предишното заявление, съхранявано във ВИС. По този начин се поддържа гъвкавост спрямо добросъвестните заявители, като те се освобождават от задължението лично да се явяват в консулството. Това правило се основава на предположението, че всички притежатели на виза ще бъдат проверени на външните граници, като това осигурява установяването на възможни злоупотреби с визите. Ако ВИС не се използва системно на външните граници, би се налагало снемане на биометричните данни в консулството при всяко ново заявление за виза.

Постепенно регионално въвеждане в консулствата

Член 48 от Регламента за ВИС предвижда механизми за постепенно регионално въвеждане на ВИС в консулствата. В съответствие със заключенията на Съвета от 2 декември 2005 г. въвеждането на ВИС ще започне с консулските служби в регионите от Северна Африка и Близкия изток. След започване на въвеждането консулствата в първия регион трябва да събират и предават данните, посочени в член 5, параграф 1 от Регламента за ВИС за всички заявления за визи в първия регион в базата данни на ВИС. Тази информация включва също пръстовите отпечатъци на кандидатите за виза. Комисията ще определи датата, от която предаването на данните, посочени в член 5, параграф 1 на Регламента за ВИС, включително пръстовите отпечатъци на кандидатите за виза, става задължително и във всеки един от останалите региони.

Преди тази дата, във всеки от споменатите други региони, държавите-членки могат да започнат събиране и предаване на данни във ВИС съгласно член 48, параграф 3 от Регламента за ВИС, като записват на първо време буквено-цифрови данни и снимки съгласно изложеното в член 5, параграф 1, буква а) и б) от Регламента за ВИС.

В резултат от постепенното регионално въвеждане и възможността, посочена в член 48, параграф 3 от Регламента за ВИС, в обращение ще бъдат следните видове визи:

а) визи, издадени в регион, за който важи задължителното използване на ВИС, което обичайно включва пръстови отпечатъци;

б) визи, издадени в регион, където въвеждането все още не е започнало, но една или повече държави-членки са започнали събиране и въвеждане на данни във ВИС, включващи пръстови отпечатъци;

в) визи, издадени в регион, където въвеждането все още не е започнало, но една или повече държави-членки са започнали събиране и въвеждане на данни във ВИС, без пръстовите отпечатъци (т.е. единствено буквено-цифрови данни и снимка);

г) визи, издадени в регион, където въвеждането от държавите-членки все още не е започнало и те още не събират и не въвеждат данни във ВИС;

д) визи, издадени преди влизането в сила на Регламента за ВИС.

Трябва да се отбележи, че след края на въвеждането, за известно време в обращение ще продължава да има визи без биометрични данни, например многократни визи, издадени преди въпросната дата.

Използване на ВИС на външните граници

Следната таблица илюстрира информацията на разположение на граничната охрана при проверка във ВИС чрез използване на номера на виза стикера в съчетание със удостоверяване на пръстовите отпечатъци, както и на действията, които следва да бъдат предприети:

[pic]

Използване на ВИС на външните граници – преходен период и ключове за търсене

През преходния период, посочен в член 18, параграф 2 от Регламента за ВИС, съществуват две възможности за проверка във ВИС: или с номера на виза стикера в съчетание със сверяване на пръстовите отпечатъци на притежателя на визата, или само с номера на виза стикера. И в двата случая проверката във ВИС при влизане започва най-малкото с проверка на номера на виза стикера.

Търсенето с номера на виза стикера в съчетание с пръстовите отпечатъци е безпредметно, ако във ВИС няма пръстови отпечатъци, с които да бъдат сравнявани пръстовите отпечатъци на притежателя на виза. Следователно през преходния период ВИС веднага след проверката по номера на виза стикера следва да предоставя информация не само за това, дали във ВИС има информация, свързана с визата, но и дали в заявлението за тази виза се съхраняват пръстови отпечатъци. Ако притежателят на визата е бил освободен от даване на пръстови отпечатъци, например при дипломати, малки деца и хора, които са изгубили ръцете си или чиито пръстови отпечатъци не могат да бъдат взети физически, то те не фигурират във ВИС. В този случай ВИС следва да даде информация „ВИС не разполага с пръстови отпечатъци“[3].

Следната таблица посочва информацията на разположение на граничната охрана при проверка във ВИС през преходния период и действията, които следва да бъдат предприети:

[pic]

С цел да се позволи на служителя на граничната охрана да прецени дали лицето отговаря на условията за влизане, той трябва да има достъп до пълната информация за въвеждането на ВИС и за държавите-членки, които едностранно са предприели действия във ВИС съгласно второто изречение на член 48, параграф 3 от Регламента за ВИС.

Следователно уведомленията съгласно член 48, параграф 5 от Регламента за ВИС (които ще бъдат публикувани в Официален вестник на Европейския съюз ), заедно с информацията за държавите-членки, прибягващи до използването на член 48, параграф 3, трябва да се предоставят на служителя на граничната охрана. Предлага се тази информация да бъде добавена като приложение към Практическото ръководство за граничните служители (C(2006) 5186), което е достъпно в CIRCA в електронен формат.

- Съществуващи разпоредби в областта на предложението

Регламент (ЕО) № 562/2006 на Европейския парламент и на Съвета за създаване на Кодекс на Общността за режима на движение на лица през границите (Кодекс на шенгенските граници).

Регламент (ЕО) № xx/2008 на Европейския парламент и Съвета относно Визовата информационна система (ВИС) и обмена на данни между държавите-членки за визите за кратък престой (Регламент за ВИС).

2. Консултация със заинтересованите страни и оценка на въздействието

- Консултиране със заинтересованите страни

Бяха проведени консултации с държавите-членки (в рамките на работната група на Съвета за границите) във връзка с ВИС и границите и за задължителното използване на ВИС на външните граници. Според получените отговори, ВИС трябва да се използва на граничните пропускателни пунктове и следва да се осигурят четящи устройства за биометрични данни; това би включило комбинирана проверка на номера на виза стикера и пръстовите отпечатъци на притежателя на визата.

Някои държави-членки счетоха задължителното използване на ВИС на външните граници за осъществимо и необходимо във всички ситуации, включително използване на преимуществото от двата ключа за търсене (номер на виза стикера и пръстови отпечатъци). Някои обаче изразиха съмнения дали търсенето може да се осъществи по бърз и надежден начин, особено при използване на преносими устройства (например в автомобили или влакове). Съгласно последното схващане, задължителната употреба на ВИС е осъществима едва когато технологичното развитие подсигури надеждната употреба на преносими устройства с бързо прехвърляне на данни и надеждна проверка.

Въз основа на обсъжданията по Регламента за ВИС със Съвета и с Парламента, както и въз основа на одобрения компромисен текст, Комисията е на мнение, че компромисът трябва да бъде разбиран в смисъл, че използването на ВИС на външните граници следва да бъде задължително, и че след преходния период следва да се използват и двата ключа за търсене. Необходимо е да се подчертае, че съгласно член 50, параграф 5 от Регламента за ВИС, Комисията ще докладва за постигнатия технически напредък относно използването на пръстови отпечатъци на външните граници и отражението върху продължителността на проверките с използване на номера на виза стикера в съчетание с проверка на пръстовите отпечатъци на притежателя на визата, включително дали очакваната продължителност на подобно търсене води до прекалено дълго чакане на граничните пропускателни пунктове.

- Оценка на въздействието

Осъществената оценка за въздействие на Регламента за ВИС се основава на заключението, че „липсата на достатъчна ефективност в борбата срещу т.н. „пазаруване на визи“, измамите и при осъществяване на проверките причиняват и липса на достатъчна ефективност по отношение на вътрешната сигурност на държавите-членки. Престъпници и заподозрени лица могат да се снабдят с виза или да имат възможност да използват подправена виза при влизане в шенгенската зона. Що се отнася до лицата, замесени в тероризъм или организирана престъпност, в повечето случаи те не пътуват със собствената си самоличност, а изменят личните си данни с цел затрудняване на разпознаването.“ Относно граничния контрол, оценката на въздействието стига да извода, че „с биометричните данни се очаква значително увеличаване на ефективността на граничния контрол. Използването на биометрични данни би гарантирало, че лицето, пътуващо с визата, е лицето, на което е издадена визата, и по този начин да потвърди самоличността на пътника“.

Предпоставка за гореспоменатото „значително увеличаване на ефективността на граничния контрол“ е систематичното използване на ВИС на челната линия по време на граничните проверки, осъществявани на външните граници.

Системната проверка във ВИС на външните граници е и предпоставка за по-голяма гъвкавост при приемане на заявлението за издаване на виза.

3. Правни елементи на предложението

- Кратко изложение на предложените действия

ВИС съдържа информация, която е от значение при проверките на външните граници. За тази цел Регламентът за ВИС трябва да бъде допълнен чрез добавяне на правила за използване на ВИС на външните граници към Шенгенския граничен кодекс.

- Правно основание

Правното основание за настоящия регламент е член 62, параграф 2, буква а) от Договора за създаването на Европейската общност, тъй като това предложение внася изменение в Шенгенския граничен кодекс, който се основава на този член, и поради това, че допълнително уточнява мерките за преминаването на външните граници на държавите-членки и създава норми и процедури, които да бъдат следвани от държавите-членки при осъществяване на проверки на лица на тези граници.

- Принцип на субсидиарност

Съгласно член 62, параграф 2, буква а) от Договора за ЕО Общността е упълномощена да приема мерки, свързани с преминаването на външните граници на държавите-членки. Прилаганите разпоредби на Общността за преминаване на външните граници на държавите-членки, Шенгенският граничен кодекс, се нуждае от адаптиране във връзка с установяването на ВИС, тъй като е необходим общ режим за установяване на хармонизирани правила за задължително използване на ВИС на външните граници.

Следователно целта на предложението не може да бъде постигната в достатъчна степен от държавите-членки.

- Принцип на пропорционалност

Член 5 от Договора за ЕО гласи, че действията на Общността не могат да надхвърлят необходимото за постигане на целите на настоящия договор. Избраната форма за това действие на Общността трябва да подпомогне предложението да постигне целта си и да бъде изпълнено по възможно най-ефективния начин. Предложената инициатива – изменение на Шенгенския граничен кодекс – представлява допълнително развитие на достиженията на правото от Шенген с цел осигуряване общите правила на външните граници да се прилагат еднакво във всички държави-членки на Шенгенското споразумение. Предложението следователно е в съответствие с принципа на пропорционалност.

- Избор на инструмент

Предложени инструменти: регламент.

Други средства не биха били подходящи поради следната(ите) причина(и).

Настоящото предложение изменя регламент. Освен това използването на ВИС на външните граници при влизане трябва да бъде задължително за всички държави-членки и следователно за правен инструмент може да бъде избран само регламент.

4. Отражение върху бюджета

Предложението няма последици за бюджета на Общността.

5. Допълнителна информация

- Участие

Това предложение се гради върху достиженията на правото от Шенген. Следователно трябва да се вземат предвид следните последици във връзка с различните протоколи:

Исландия и Норвегия:

Процедурите, посочени в Споразумението за асоцииране, сключено от Съвета и Република Исландия и Кралство Норвегия относно тяхното асоцииранес въвеждането, прилагането и развиването на достиженията на правото от Шенген, се прилагат, тъй като настоящото предложение се гради върху достиженията на правото от Шенген, както е посочено в приложение А на това споразумение.

Дания:

Съгласно протокола за позицията на Дания, прикрепен към ДЕС и ДЕO, Дания няма да участва в приемането на регламента и следователно не е обвързана с него и не подлежи на прилагането му. Предвид факта, че регламентът представлява акт, с който се цели развиване на достиженията на правото от Шенген съгласно разпоредбите на дял ІV от Договора за създаване на Европейската общност, се прилага член 5 от гореспоменатия протокол.

Обединено кралство и Ирландия:

В съответствие с член 4 и член 5 от Протокола за въвеждане на достиженията на правото от Шенген в рамките на Европейския съюз и Решение 2000/365/EО на Съвета от 29 май 2000 г. относно искането на Обединеното кралство Великобритания и Северна Ирландия, и Решение 2002/192/EО на Съвета oт 28 февруари 2002 г. относно искането на Ирландия да вземе участие в някои от разпоредбите на достиженията на правото от Шенген, Обединеното кралство и Ирландия не участват в Регламент (ЕО) № 562/2006 (Шенгенски граничен кодекс) и в Регламент (ЕО) № xx/2008 (Регламент за ВИС). Следователно Обединеното кралство и Ирландия не участват при приемането на тези регламенти и не са обвързани от тяхното прилагане, нито ги прилагат.

Швейцария:

Настоящият регламент представлява развитие на разпоредбите на достиженията на правото от Шенген по смисъла на Споразумението, подписано от Европейския съюз, Европейската общност и Швейцарската конфедерация за асоцииране на последната към въвеждането, прилагането и развитието на достиженията на правото от Шенген, които попадат в обхвата на член 4, параграф 1 от решението на Съвета за подписване, от името на Европейската общност и за временно прилагане на определени разпоредби от това споразумение.

Нови държави-членки:

Също така, тъй като ВИС представлява акт, основан на достиженията на правото от Шенген или свързан по друг начин с него по смисъла на член 3, параграф 2 от Акта за присъединяване от 2003 г. и член 4, параграф 2 от Акта за присъединяване от 2005 г., настоящият регламент за използване на ВИС на външните граници следва да се прилага в нова държава-членка само в резултат на решение на Съвета, взето в съгласие с тази разпоредба.

- Подробно обяснение на предложението по членове

Член 1

Член 1 излага използването на ВИС за 1) проверки при влизане, 2) проверки при излизане и 3) с цел идентифициране.

Първи параграф предвижда задължителна консултация във ВИС за целите на проверка при влизане, ако гражданин на трета страна притежава виза, посочена в член 5, параграф 1, буква б) от Шенгенския граничен кодекс.

Втори и трети параграф определят незадължителното използване на ВИС; за контрол при проверките на излизане и за идентифициране при проверките при влизане и излизане. Тези проверки и идентифициране следва да се извършват, когато това е подходящо съгласно член 18 и член 20 от Регламента за ВИС, и по-специално когато възникнат съмнения дали визата е истинска или валидна.

Член 2

Член 2 посочва правилата за това, кога да започнат проверките във ВИС на външните граници.

2008/0041 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И СЪВЕТА

[…]

за изменение на Регламент (ЕО) № 562/2006 по отношение на използването на Визовата информационна система (ВИС) съгласно Кодекса на шенгенските граници

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за създаване на Европейскaтa общност, и по-специално член 62, параграф 2, буква а) от него,

като взеха предвид предложението на Комисията[4],

в съответствие с процедурата, предвидена в член 251 от Договора,

като имат предвид, че:

(1) Регламент (ЕО) № 562/2006 на Европейския парламент и Съвета от 15 март 2006 г. за създаване на Кодекс на Общността за режима на движение на лица през границите (Кодекс на шенгенските граници)[5] посочва условията, критериите и подробните правила, на които са подчинени проверките на граничните пропускателни пунктове и граничният контрол, включително проверка в Шенгенската информационна система.

(2) Регламент (ЕО) № xx/2008 [на Европейския парламент и Съвета от (дата) относно Визовата информационна система (ВИС) и обмена на данни между държавите-членки за визите за кратък престой (Регламент за ВИС)][6] цели подобряването на прилагането на общата визова политика. Той също определя, че целите на ВИС включват както улесняването на проверките на външните гранични пропускателни пунктове, така и борбата срещу измамите.

(3) Регламент (ЕО) № xx/2008 [Регламент за ВИС] посочва критериите за търсене и условията за достъп на органите, компетентни да извършват проверки на външните гранични пропускателни пунктове, до данни за сверяване на самоличността на притежателите на визи, автентичността на визата и дали са изпълнени условията за влизане, и за установяване на всяко лице, което вече не отговаря на условията за влизане, престой или установяване на територията на държавите-членки.

(4) Тъй като единствено проверката на биометричните данни може със сигурност да потвърди, че лице, което желае да влезе в шенгенското пространство, е същото, на което е издадена визата, следва да се предвиди използването на ВИС на външните граници.

(5) За да се провери дали условията за влизане, посочени в член 5 от Регламент (ЕО) № 562/2006, са изпълнени и за успешно справяне със задълженията си, служителите на граничната охрана следва да използват цялата налична информация, включително данни, които могат да бъдат проверени във ВИС.

(6) За да се предотврати заобикаляне на граничните пропускателни пунктове, където би могъл да се използва ВИС и за гарантиране на неговата пълна ефективност, съществува съществена необходимост от хармонизирано използване на ВИС при осъществяване на проверки при влизане на външните граници.

(7) Тъй като в случаите на неколкократни заявления за виза в рамките на период от [48] месеца е подходящо повторното използване на биометричните данни и тяхното копиране от първото заявление във ВИС, използването на ВИС при проверките на влизане на външните граници следва да бъде задължително.

(8) Регламент (ЕО) № 562/2006 следва да бъде съответно изменен.

(9) Предвид това, че целта на предложеното действие, а именно установяването на правила, приложими по отношение на използването на ВИС на външните граници, не може да бъде постигната достатъчно добре от държавите-членки и следователно може да бъде по-успешно постигната на общностно равнище, Общността може да приема мерки в съответствие с принципа на субсидиарност от член 5 от Договора. В съответствие с принципа на пропорционалност, уреден в същия член, настоящият регламент не надхвърля необходимото за постигане на тези цели.

(10) Настоящият регламент зачита основните права и спазва принципите, посочени в член 6, параграф 2 от Договора за Европейския съюз и отразени в Европейската конвенция за защита на правата на човека и основните свободи, както и в Хартата за основните права на Европейския съюз.

(11) По отношение на Исландия и Норвегия настоящият регламент представлява развитие на разпоредбите на достиженията на правото от Шенген по смисъла на споразумението между Съвета на Европейския съюз и Република Исландия и Кралство Норвегия за асоциирането им при изпълнението, прилагането и развитието на достиженията на правото от Шенген[7], които попадат в приложното поле, посочено в член 1, буква А от Решение 1999/437/ЕО на Съвета[8] относно определени условия по прилагането на това споразумение.

(12) По отношение на Швейцария настоящият регламент представлява развитие на разпоредбите на достиженията на правото от Шенген по смисъла на споразумението, подписано между Европейския съюз, Европейската общност и Конфедерация Швейцария относно асоциирането на Конфедерация Швейцария към въвеждането, прилагането и развитието на достиженията на правото от Шенген, които попадат в приложното поле, посочено в член 1, буква А от Решение 1999/437/EО, във връзка с член 4, параграф 1 от Решения 2004/849/EО[9] и 2004/860/EО[10] на Съвета.

(13) В съответствие с член 1 и член 2 от протокола относно позицията на Дания, приложен към Договора за Европейския съюз и към Договора за създаване на Европейската общност, Дания не взима участие в приемането на настоящия регламент, не е обвързана от него и не е предмет на неговото приложение. Като се има предвид, че настоящият регламент цели да развие достиженията на правото от Шенген по прилагането на разпоредбите на дял IV от Трета част на Договора за създаване на Европейската общност, Дания следва, в съответствие с член 5 от цитирания протокол, да реши в срок от шест месеца след приемането на настоящия регламент, дали ще го въведе в националното си право.

(14) Настоящият регламент представлява развитие на разпоредбите на достиженията на правото от Шенген, в което Обединеното кралство не участва съгласно Решение 2000/365/ЕО на Съвета от 29 май 2000 г. относно искането на Обединеното кралство на Великобритания и Северна Ирландия да участва в някои разпоредби от достиженията на правото от Шенген[11]. Обединеното кралство следователно не участва в приемането на настоящия регламент и не се задължава с него, нито попада в обхвата на неговото приложение.

(15) Настоящият регламент представлява развитие на разпоредбите на достиженията на правото от Шенген, в което Ирландия не участва съгласно Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген[12]. Следователно Ирландия не участва в приемането му и нито е обвързана с него, нито е обект на прилагането му.

(16) Настоящият регламент представлява акт, изграден на основата на достиженията на правото от Шенген или свързан по друг начин с тях по смисъла на член 3, параграф 2 от Акта за присъединяване от 2003 г. и член 4, параграф 2 от Акта за присъединяване от 2005 г.,

ПРИЕХА НАСТОЯЩИЯ РЕГЛАМЕНТ:

Член 1 Изменение

В Регламент (ЕО) № 562/2006 член 7, параграф 3 се изменя, както следва:

1. добавя се следната точка а):

„а) ако гражданинът на трета страна притежава виза съгласно член 5, параграф 1, буква б), цялостната проверка при влизане включва също удостоверяване на самоличността на притежателя на визата и на автентичността на визата, чрез сверяване във Визовата информационна система (ВИС) съгласно член 18 от Регламент (ЕО) № xx/2008 на Европейския парламент и Съвета(*);

________________________

(*) ОВ […], […], стр. […]“

2. в края на буква в) (i) се добавя следното изречение:

„това удостоверяване може да включва сверяване във ВИС съгласно член 18 от Регламент (ЕО) № xx/2008;“

3. добавя се следната буква г):

„г) за целите на идентифициране на всяко лице, което може да не отговаря или което може вече да не отговаря на условията за влизане, престой или установяване на територията на държавите-членки, може да се направи сверяване във ВИС съгласно член 20 от Регламент (ЕО) № xx/2008.“

Член 2 Влизане в сила

Настоящият регламент влиза в сила на двадесетия ден след публикуването му в Официален вестник на Европейския съюз .

Той се прилага от [ДД/ММ/ГГ – следва да бъде двадесетия ден след датата, посочена в член 48, параграф 1 от Регламент (ЕО) № xx/2008].

Настоящият регламент е задължителен в своята цялост и се прилага пряко в държавите-членки в съответствие с Договора за създаване на Европейската общност.

Съставен в Брюксел, […]

За Европейския парламент: За Съвета:

Председател Председател

[…] […]

[1] OВ […], […], стр. […].

[2] COM(2006) 269 окончателен.

[3] Кавичките означават, че точната формулировка за информацията, появяваща се на екрана, още не е определена.

[4] ОВ С […], […], стр. […].

[5] ОВ L 105, 13.4.2006 г., стр. 1.

[6] OВ […], […], стр. […].

[7] OВ L 176, 10.7.1999 г., стp. 36.

[8] ОВ L 176, 10.7.1999 г., стр. 31.

[9] ОВ L 368, 15.12.2004 г., стр. 26.

[10] ОВ L 370, 17.12.2004 г., стр. 78.

[11] ОВ L 131, 1.6.2000 г., стр. 43.

[12] ОВ L 64, 7.3.2002 г., стр. 20.